לכבוד,

האקדמיה ע"ש פולונסקי

מכון ון ליר בירושלים

הנדון: מכתב המלצה עבור נירן גרשטיין למלגת פולונסקי לפוסט-דוקטורנטים

ברצוני להמליץ בחום רב על מועמדותו של נירן גרשטיין לתוכנית פולונסקי לפוסט-דוקטורנטים באקדמיה ע"ש פולונסקי במכון ון-ליר בירושלים. במהלך השנים האחרונות היה לי העונג לעקוב מקרוב אחר התפתחותו של המועמד לכדי חוקר צעיר ומבטיח, ולראות כיצד הוא זוכה לממש את הפוטנציאל המחקרי הטמון בו. אל יכולותיו האקדמיות המצוינות ואל אישיותו הנעימה נחשפתי בהזדמנויות שונות ומגוונות. גרשטיין השתתף בכמה מהקורסים האקדמיים שהעברתי, עבודת התזה שלו נשפטה על ידי, והוא אף תרם מאמר מקורי פרי עטו לאחד מספריי. כפי אסביר להלן, הן יכולותיו האקדמיות המעולות והן אישיותו הנעימה והחברותית הופכות את גרשטיין למועמד בולט ומתאים במיוחד למלגת פולונסקי היוקרתית. זאת ועוד, סוג המחקר שאותו המועמד מבקש להוציא לפועל במסגרת תכנית פולונסקי מתאים במיוחד למסגרת אינטלקטואלית שמושיבה תחת קורת-גג אחת קבוצת מלומדים שעוסקים בתחומי ידע מגוונים; ויש למחקרו פוטנציאל יוצא דופן להיתרם ולתרום לשאר חברי הקבוצה.

כבר בשלבים המוקדמים של הכרותינו הראה גרשטיין עניין רב בחקר המדעים והפילוסופיה בימי-הביניים. עוד בשלבים אלו התרשמתי מאד מסקרנותו האינטלקטואלית, מתובנותיו החדות, ומיכולותיו האנליטיות המצוינות. בנוסף, התרשמתי מנכונותו להשקיע ברכישת שפות הנחוצות למחקר על ימי-הביניים, ולהשתתף בקורסים שונים בערבית, לטינית וצרפתית. על כן, לא היה זה מפליא לגלות שתוך זמן מה הצליח המועמד לבסס את שמו כחוקר צעיר העוסק בהתקבלות המדעים על ידי היהודים בימי-הביניים; ושמחקריו התפרסמו בקדמת הבמה האקדמית. מאמרים שכתב מתפרסמים במקומות חשובים, ומספר מאמרים וערכים אנציקלופדיים שחיבר לאחרונה צפויים גם הם להופיע מעל במות מכובדות, בין היתר בתוך ספרים בהוצאות Brill , Bloomsbury ו-Albin Michel. המועמד אף נבחר לשמש כחוקר אורח בפרויקט Ptolemaeus Arabus et Latinus של ההיסטוריון זוכה פרס לייבניץ דאג ניקולאוס האסה, שם הוא צפוי לערוך מחקר על חיבור מדעי שתורגם מערבית לעברית באמצע המאה ה-13.

שמחתי מאד לגלות שגרשטיין מבקש ליצור מהדורה מדעית ראשונה לכל חלקו האסטרונומי של 'מלחמות השם' לרלב"ג, שכן מדובר בפרויקט שלא ניתן יהיה להפריז בחשיבותו. חלק זה, שמורכב מ-136 פרקים, הוא ללא ספק הטקסט האסטרונומי המקורי ביותר שנכתב בשפה העברית בימי-הביניים, ואחד מהחיבורים האסטרונומיים החשובים ביותר שנכתבו בימי-הביניים בכלל. בשנים האחרונות, החיבור זוכה לעניין הולך וגובר מצד המחקר, והוצאתו לאור תספק תרומה אדירה לקהילת מחקר רחבה: לא רק לחוקרי הרלב"ג ולאלו העוסקים במחשבה היהודית בימי-הביניים, אלא גם לחוקרים שעוסקים בהיסטוריה ובסוציולוגיה של המדעים, בהיסטוריה של האסטרונומיה, בחקר המדע האמפירי בימי-הביניים, בפילוסופיה של המדע, בקשר שבין מדע ותיאולוגיה, באינטראקציות בין מדענים השייכים לדתות שונות, ובטרמינולוגיה המדעית העברית של ימי-הביניים. העובדה שהמחקר על חיבורו האסטרונומי של הרלב"ג נוגע בתחומי ידע רבים ומגוונים – היסטוריים, מדעיים, חברתיים, תרבותיים, תיאולוגיים ופרשניים – הופכת אותו למתאים במיוחד לתוכנית פולונסקי היוקרתית. אני בטוח שיש במחקרו של גרשטיין פוטנציאל יוצא דופן להיתרם מנוכחותם של מלומדים שעוסקים בתחומי ידע מגוונים ואף לתרום רבות למלומדים אלו במחקריהם שלהם.

התאמתו של המועמד לתוכנית פולונסקי ניכרת לא רק ביכולותיו האקדמיות המעולות ובעובדה שתחום מחקרו יכול לתרום ולהיתרם ממלומדים שעוסקים בתחומי ידע מגוונים; אלא גם באישיותו הנעימה והחברותית, ובעניין הרב שהוא מגלה במחקרים שעוסקים בנושאים שונים שנושקים לתחום מחקרו. גרשטיין הוא נעים-הליכות, ישר וצנוע. הוא מגלה חריצות, יוזמה, מוטיבציה גבוהה וסקרנות אינטלקטואלית רבה. דוגמה המצביעה על כך היא העובדה שהמועמד לקח חלק פעיל מאד בהקמת פורום הדוקטורנטים של המחלקה למחשבת-ישראל; פורום המבקש ליצור קבוצות לימוד אינטרדיספלינריות ולספק הזדמנות לדוקטורנטים מתקדמים להציג את פירות מחקריהם. המועמד ניחן עוד ביסודיות, יכולת השקעה והתמדה, ובאהבה לתחום מחקרו. הוא תמיד נכון לשאול ולהתייעץ עם אחרים, להקשיב וללמוד, ואף לשתף בנדיבות בידיעותיו וברעיונותיו. למעשה, גרשטיין מנהל כבר היום שיח אינטלקטואלי וחברי פורה עם חוקרים מובילים בארץ ובחו"ל (שעוסקים בתחומי מחקר שונים), ונוהג בכולם בכבוד ובהערכה רבה. משום כך אני לגמרי בטוח שהשתלבותו של גרשטיין בתוכנית פולונסקי תהיה טבעית וחלקה, ושהוא ייקח חלק פעיל מאד בשיח האינטלקטואלי עם שאר חברי הקבוצה. כשרונו האקדמי, נושא מחקרו, ותכונות אופיו מציבים את גרשטיין, ללא כל ספק, כמועמד ראוי במיוחד למלגת פולונסקי היוקרתית לפוסט-דוקטורנטים. לאור זאת, אני ממליץ בחום רב על מועמדותו של נירן גרשטיין לתוכנית.

אנא הרגישו חופשי לשאול אותי כל שאלה.

בברכה,